มติเอกฉันท์ปรับดอกเบี้ย”มะกัน”ขึ้น0.25% ทั่วโลกระทึกไปยาวๆ”เฟด”ย้ำหมุดสิ้นปีขยับอีกรอบ!
มติเอกฉันท์ปรับดอกเบี้ย"มะกัน"ขึ้น0.25% ทั่วโลกระทึกไปยาวๆ"เฟด"ย้ำหมุดสิ้นปีขยับอีกรอบ!
27 ก.ย. 2561

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ให้ปรับขึ้นอัตราดอกเบี้ยระยะสั้น 0.25% สู่ระดับ 2.00-2.25% ในการประชุมเมื่อวานนี้ ตามที่ตลาดการเงินคาดการณ์ไว้
โดยขณะนี้ อัตราดอกเบี้ยระยะสั้นที่ระดับ 2.00-2.25% เทียบเท่ากับระดับในเดือนเม.ย.2551 และนับเป็นการปรับขึ้นอัตราดอกเบี้ยเป็นครั้งที่ 8 นับตั้งแต่ที่เฟดเริ่มปรับนโยบายการเงินสู่ภาวะปกติในเดือนธ.ค.2558
นอกจากนี้ เฟดยังได้ส่งสัญญาณขึ้นอัตราดอกเบี้ยในเดือนธ.ค. หลังจากปรับขึ้นอัตราดอกเบี้ยในเดือนมี.ค.,มิ.ย. และในเดือนนี้ ซึ่งจะส่งผลให้เฟดปรับขึ้นอัตราดอกเบี้ยรวม 4 ครั้งในปีนี้ ส่วนในปีหน้า เฟดยังคงส่งสัญญาณปรับขึ้นอัตราดอกเบี้ย 3 ครั้ง
อีกทั้งคณะกรรมการเฟดยังบ่งชี้ว่า อัตราดอกเบี้ยระยะสั้นมีแนวโน้มที่จะยังคงอยู่เหนืออัตราดอกเบี้ยที่เป็นกลางในระยะยาวต่อไปอีก 2 ปี และเฟดมีความจำเป็นที่จะปรับขึ้นอัตราดอกเบี้ยต่อไปอย่างค่อยเป็นค่อยไป
อย่างไรก็ตามในแถลงการณ์หลังการประชุม เฟดได้ตัดข้อความ “จุดยืนด้านนโยบายการเงินของเฟดยังคงมีความผ่อนคลาย” ซึ่งเป็นข้อความที่มักปรากฏในแถลงการณ์ของเฟดในช่วงที่ผ่านมา
ขณะที่ นายเจอโรม พาวเวล ประธานเฟด กล่าวในการแถลงข่าวว่า การที่เฟดตัดข้อความดังกล่าว ไม่ได้เป็นการส่งสัญญาณถึงการเปลี่ยนแปลงนโยบายการเงินแต่อย่างใด
โดยเฟดระบุในแถลงการณ์ว่า กิจกรรมทางเศรษฐกิจได้ปรับตัวขึ้นอย่างมาก ขณะที่การใช้จ่ายในภาคครัวเรือน และการลงทุนในสินทรัพย์คงที่ของภาคธุรกิจได้เติบโตอย่างแข็งแกร่ง
ทั้งนี้ เฟดได้ปรับเพิ่มตัวเลขคาดการณ์การขยายตัวทางเศรษฐกิจของสหรัฐในปีนี้ สู่ระดับ 3.1% จากเดิมที่ 2.8% และปรับเพิ่มตัวเลขคาดการณ์ในปีหน้าสู่ระดับ 2.5% จากเดิมที่ 2.4% ส่วนการขยายตัวในปี 2563 ยังคงอยู่ที่ระดับ 2% ขณะที่คาดการณ์ว่าอัตราการขยายตัวในปี 2564 จะอยู่ที่ 1.8% เช่นเดียวกับอัตราการขยายตัวในระยะยาว
ส่วนการคาดการณ์เกี่ยวกับการปรับขึ้นอัตราดอกเบี้ยของเฟดยังคงไม่เปลี่ยนแปลงจากเดือนมิ.ย. โดยเฟดบ่งชี้ว่าจะมีการปรับขึ้นอัตราดอกเบี้ยอีก 1 ครั้งก่อนสิ้นปีนี้ และจะมีการปรับขึ้นอัตราดอกเบี้ย 3 ครั้งในปีหน้า
ทั้งนี้ เฟดได้คงตัวเลขคาดการณ์อัตราดอกเบี้ยระยะสั้นของปี 2561, 2562 และ 2563 โดยอยู่ที่ระดับ 2.38%, 3.13% และ 3.38% ตามลำดับ ส่วนอัตราดอกเบี้ยในปี 2564 คาดว่าจะอยู่ที่ 3.38% และเฟดได้ปรับขึ้นอัตราดอกเบี้ยระยะยาวสู่ระดับ 3.0% จากเดิมที่ 2.9%
ขณะเดียวกัน เฟดปรับเพิ่มตัวเลขอัตราการว่างงานในปีนี้สู่ระดับ 3.7% จากเดิมที่ 3.6% และคงตัวเลขอัตราว่างงานในปี 2562 และ 2563 อยู่ที่ระดับ 3.5% ส่วนตัวเลขในปี 2564 คาดว่าจะอยู่ที่ 3.7% ขณะที่ตัวเลขว่างงานในระยะยาวยังคงอยู่ที่ระดับ 4.5%
นอกจากนี้ เฟดได้คงคาดการณ์ตัวเลขเงินเฟ้อในปีนี้ที่ระดับ 2.10% และปรับลดตัวเลขคาดการณ์เงินเฟ้อในปีหน้าสู่ระดับ 2.0% จากเดิมที่ระดับ 2.10% และคงตัวเลขเงินเฟ้อในปี 2563 ที่ระดับ 2.1% และคาดการณ์ตัวเลขเงินเฟ้อในปี 2564 ที่ระดับ 2.10% ส่วนตัวเลขเงินเฟ้อระยะยาวยังคงอยู่ที่ระดับ 2.0%